Her er dit gratis uddrag

Læs i og om bogen ved at klikke rundt i denne smagsprøve. Først og fremmest får du selvfølgelig en stor bid af selve teksten, men vi har også samlet info om bogen og dens forfatter til dig.

Rigtig god fornøjelse!

Gyldendal, 2018

Om Det værste og det bedste

En suite af 21 digte, et sammensat katalog, der opregner en række af tilværelsens vidunderlige og rædselsfulde fænomener, tildragelser og tilstande fra såvel erindringens spor som fra det konkrete hverdagsliv og fra digterens indre univers. Inspirationen kommer fra et digt af Charles Bukowski. Det værste og det bedste udkom oprindeligt i 2002.

I den oprindelige bog er både Charles Bukowskis digt the worst and the best og Søren Ulrik Thomsens oprindelige Hvedekorn-digt  aftrykt i bogens efterskrift. Og i den oprindelige bog er alle opslag forsynet med tegninger af Ib Spang Olsen.

Søren Ulrik Thomsen

Det værste og det bedste

(Gratis uddrag)

Gyldendal

Det værste og det bedste (Gratis uddrag)

© Søren Ulrik Thomsen & Gyldendal, 2018

Vignet af Knud Odde

1. e-bogsudgave 2018

ISBN 978-87-02-21317-1

Denne bog er beskyttet af lov om ophavsret.
Kopiering til andet end personlig brug må kun ske efter aftale med forlag og forfatter.

gyldendal.dk

Tilegnet John Vitger

Det bedste er regnvejr på film

      musik i en taxi

og håndskrevne breve med masser af stempler

på karmoisinrøde frimærker langvejs fra

ord som vakker, cyklon og KwaZulu-Natal

er de bedste

det bedste jeg fik til min 12-årsdag

var et par såkaldte scooterstøvler

med brandrødt plysfór og lynlås i siden

og at jeg stadig blir lykkelig blot ved tanken

om at stikke fødderne i dem –

det er det bedste

en knitrende nytrykt avis på et vildtfremmed sprog

hvor enkelte ord jeg næsten forstår

vugger i tekstens buldrende mørke

som hvidtjørnens blomster en nat i maj

er det bedste

det bedste er når du lukker din hånd

    din kølige, fregnede hånd om min pik

og planter den midt i verden:

    Det er det bedste for mig.

Det værste er når en hemmelig dør i tapetet går op

og man stirrer direkte ind i det rum

hvor mørket til de kommende vintre står stablet

i 27 år var det bedste hver dag

nikotinens skarpe kniv mod min gane

og det værste er at jeg stadig savner

suset såvel som den blålige fane

af røg fra Rattray’s Reserve

det værste er telefoner der ringer om natten

så blodet standser og styrter den anden vej rundt

hvem har det værst i New York City –

de radmagre koner der lyser i mørket

eller deres mølædte pudler

med diamanthalsbånd og rindende øjne?

de værste ord er projekt og vision

jeg blir fuldkommen udkørt ved synet af dem

elevatorer på forblæste s-togstationer

    fodgængertunellernes rungende rør

parkeringskældre og underjordiske toiletter

hvor tolv skod og en blodig snotklat svømmer i kummen:

    Det er det værste for mig.

Det bedste er langsomt at falde i søvn

mens januarmørket, pulsen og stofskiftet sænkes

og alle veje der snor sig

    mod sengens blånende slot snér til

  armbåndsurets prikne tikken

og spøgelsesagtig dansemusik

Forfatteren Søren Ulrik Thomsen

Søren Ulrik Thomsen, født 1956, er en anerkendt og populær dansk digter og essayist.

Søren Ulrik Thomsen debuterede i 1981 med digtsamlingen CITYSLANG. Han er med sine tre digtsamlinger fra 80’erne en del af det generationsskifte, hvor man gør op med 70’ernes jordnære tendenser og i stedet lader en mere billedlig stil tage over. Sidenhen har Søren Ulrik Thomsen skrevet en række digte og essays. I 2011 udkom Søren Ulrik Thomsens første digtsamling i ni år, RYSTET SPEJL. Udgivelsen markerede hans 30 års forfatterjubilæum. I 2016 udkom EN HÅRNÅL KLEMT INDE BAG PANELET, der indeholder tekster, som genremæssigt går fra det essayistiske reflekterende til erindringshistorier og prosadigte.

Søren Ulrik Thomsen blev medlem af Det Danske Akademi i 1995 og blev samme år tildelt Statens Kunstfonds livsvarige ydelse. Han har desuden modtaget bl.a. Aarestrupmedaljen 1991.

Foto: Robin Skjoldborg, 2014

Læs mere om Søren Ulrik Thomsen

Vil du opdateres på vores nyheder?

Tilmeld dig vores nyhedsbrev eller gør som over 40.000 andre læseheste og følg os på de sociale medier.

FACEBOOK

INSTAGRAM

TWITTER